**Сябруй з роднай мовай**

**Літаратурна-пазнавальная гульня**

*Складальнік - Траўнічак Ж. А.,*

*бібліятэкар 2 катэгорыі*

*Махнавіцкай сельскай бібліятэкі*

**Чытацкае прызначэнне**: усе ўзроставыя катэгорыі.

**Мэта:** папулярызацыя беларускай мовы і літаратуры.

**Афармленне і абсталяванне:** кніжная выстава “Сябруй з роднай мовай”, тлумачальны слоўнік беларускай мовы, скрыначка (шкатулка).

**

 **БІБЛІЯТЭКАР:** Шаноўныя госці!Давайце пачнём з таго, што 21 лютага адзначаецца Міжнародны дзень роднай мовы. Адзначаецца ён з 2000 года, а аб’яўлены Камісіяй Арганізацыі Аб’яднаных Нацый па пытаннях асветы, навукі і культуры (ЮНЕСКА) 17 лістапад 1999 года. Мэта гэтай даты – прыцягнуць увагу да неабходнасці зберажэння шматмоўя ў сёняшнім міры.

 Родная мова – гэта тое, што нас аб’ядноўвае і робіць унікальнымі. Гэта цэлы свет, люстэрка жыцця чалавека, народа, носьбіт калектыўнай памяці. І ў гэтым свеце беларуская мова – мова нашай радзімы, у якой ёсць рашучае, цвёрдае слова “гонар”, і мяккае далікатнае “пяшчота”, і добрае, заспакаяльнае – “спачуванне” ...

 Амаль у кожным культурным кутку краіны з нагоды Дня роднай мовы адбыліся розныя мерапрыемствы: чытанні, семінары, гульні, віктарыны. Мазырская цэнтралізаваная бібліятэчная сістэма на час з 19 па 28 лютага запланавала дэкаду беларускай і краязнаўчай кнігі “Мову родную, край свой любіце”. Гэта значыць, што напрацягу 10 дзён у бібліятэках горада і раёна будуць праходзіць розныя мерапрыемствы, прысвечаныя беларускай мове.

 Наша бібліятэка таксама прымае ўдзел у гэтым мерапрыемстве.

 І сёння запрашаем вас на літаратурна-пазнавальную гульню “Сябруй з роднай мовай”.

 Успомнім забаўлянкі, песні, загадкі, лічылкі. Слухай, разважай і весяліся. Толькі не зявай, ва ўсіх конкурсах удзел прымай. Узнагародай будзе папаўненне нашых ведаў аб роднай мове, абагачэнне нашага моўнага запасу..

 І першае, што прапаноўваем вам:

**Заданне “Скорагаворкі”.**

Для гэтага нам спатрэбіцца кніга пісьменніка Кастуся Жука “Бегемот без ботаў”. К. Жук - аўтар многіх кніг паэзіі для дарослых і дзяцей. І паспрабуем папрацаваць са скорагаворкамі /загадзя падрыхтаваныя./

- Верабей на вярбе варажыў сам сабе. Ды не чула вярба варажбы вераб’я. *(“Варажба вераб’я”.)*

- Вадалаз нырнуў у лаз, што адкрыў яму баркас. А за лазам пад баркасам, рыбы – цэлыя прыпасы. *(“Вадалаз і лаз”.)*

**БІБЛІЯТЭКАР:** Малайцы, спрытна ўмееце гаварыць.

 А ці знаёма вам слова, якое прагаварвалі ў апошняй скорагаворцы, “баркас”? Незнаёмае слова? Звернемся да выдання “Тлумачальны слоўнік беларускай мовы”. У гэтым слоўніку знойдзем тлумачэнне слова, гэта лодка. Адна з назваў гэтай пасудзіны.

 Скорагаворкі. Чаму яны так называюцца? Вы скажаце, таму, што павінны гаварыцца скора. Што праўда, то праўда. На тое яны і скорагаворкі.

А вось дзеля чаго яны нам? Яны дапамагаюць нам вучыцца. Галоўнае ў скорагаворцы не ў тым, каб яе скора сказаць, а правільна, выразна і прыгожа вымавіць кожнае слова. Скораговоркі вучаць нас гаварыць, развівацца, узбагачаць нашу мову. Некаторыя скорагоркі, найбольш цікавыя, можна разказваць голасна гуртам, усім разам. Паспрабуем?

Скоргаворка “Кобра” з кнігі дзіцячага пісьменніка Васіля Віткі “Урокі роднага слова”:

- Улавілі кобру, пасадзілі ў торбу. Калі ў торбе кобра – гэта вельмі добра.

**БІБЛІЯТЭКАР:** Дарэчы гэтая кніга з літаратурнай спадчыны пісьменніка – своеасаблівы падручнік роднага слова, чароўнага, мілагучнага і шматфарбнага.

**Заданне “Загадкі з скрыначкі”.**

А зараз адгадайце, што ў гэтай скрыначцы? У гэтай скрыначцы прыхаваны цэлы стос загадак ад беларускіх пісьменнікаў і загадак, якія перадаюцца з пакалення ў пакаленне, так званых, народных. Паглядзім?

 *(Прапаноўваецца, па чарзе, выцягнуць паперку з загадкай і адказаць на яе.*)

Каля носа ўецца, а ў рукі не даецца.

На крылатым свеце самы вольны ...

(*Вецер. Сяргей Панізнік “Загадкі-здагадкі”*)

Круглае, малое вакол свету ходзіць.

Аблачынкі роем за сабою водзіць.

Паглядзі ў ваконца: Хто прачнуўся?

 *(Сонца. Сяргей Панізнік “Загадкі – здагадкі”)*

Што гэта за вочы: адно свеціць у дзень, а другое ў ночы?

*(Сонца, месяц. Васіль Вітка “Загадкі без адгадкі”)*

Тысяча братоў адным поясам падвязаны.

*(Сноп)*

Ні звер, ні птах, ні чалавек – яно блізкае з веку ў век.

Гукаеш – дык адгукаецца, а ад людзей хаваецца.

 *(Рэха)*

Прад ей заўсёды з веку ў век здымае шапку чалавек: не па знаёмсмтву, не за дружбу – шануе люд яе за службу.

 *(Вешалка)*

День і ноч сакоча, а есці не хоча.

 *(Гадзіннік)*

Каля бочкі качаюцца клубочкі.

 *(Парасяты каля свінні).*

Хто бязгучна мякка ходзіць, хто без рук павейкі зводзіць?

Не відаць яго нідзе, а на ложак спаць кладзе.

 *(Сон)*

**Заданне “Прыказкі і прымаўкі”.**

**БІБЛІЯТЭКАР:** Вялікі дзякуй за прыемныя хвіліны. А ці ведаеце вы беларускія прыказкі і прымаўкі? Ведаеце? Ну добра. Тады я буду называць першую частку, а вы мне – другую, дамовіліся?

- Не той сябра, хто мёдам губы мажа, а той, ... *хто праўду ў вочы кажа*.

- Гультай за дзела, а мазоль ... *за цела*.

- Зямлю грэе сонца, а чалавека ... *праца*.

- Чым больш навукі, тым разумнейшыя ... *рукі*.

- Хто любіць працаваць, той не будзе... *доўга спаць*.

- Чалавек не вучоны, што тапор... *не тачоны*.

- Чалавек без працы – што птушка... *без крылаў*.

- Будзе дождж ісці – будзе хлеб... *расці*.

- Хто рана ўстае, таму бог ... *падае.*

Малайцы. А ці трапныя, значныя выказванні?

(*Адказы ўдзельнікаў мерапрыемства.*)

**БІБЛІЯТЭКАР:** Рупліва адабраныя, прафесійна апрацаваныя беларускія прымаўкі і прыказкі кнігі “Пераначуеш – больш пачуеш” (Мінск, 2002 г.) даюць цэласнае ўяўленне пра глыбіню і значнасць мовы беларускага народа.

**БІБЛІЯТЭКАР:** Дэкларацыя, чытанне вершаў на роднай мове вельмі займальная справа.Зараз усе разам прачытаем верш “Калыханка”, які напісаў Генадзь Бураўкін.

*(Удзельнікі чытаюць верш па сказах)*

Доўгі дзень,

Цёплы дзень

Адплывае за аблокі.

Сіні цень,

Сонны цень

Адпаўзае ў кут далёкі.

Збеглі зайкі ўсе ў лясы.

І буслы ў гняздо схавалі

Свае доўгія насы.

 Баю-бай, баю-бай,

 Вачаняты закрывай.

 Баю-бай, баю-бай,

 Вачаняты закрывай.

Пакрысе

На расе

Патухаюць зоркі-сплюшкі,

Гулі ўсе,

Казкі ўсе

Пахаваны пад падушкі.

Спяць і мышкі, і стрыжы.

Спяць машыны ў гаражы.

Ты таксама

Каля мамы

Ціха-ціхенька ляжы.

 Баю-бай, баю-бай,

 Вачаняты закрывай.

 Баю-бай, баю-бай,

 Разам з намі засынай.

**БІБЛІЯТЭКАР:** Дзе мы чулі гэты верш? Так, гэта песьня, якая часта гучыць па тэлебачанню.

 Мова, наша літаратура аб’ядноўваюць нас у адно грамадства. Разумныя людзі кажуць, што мову трэба любіць, як сваіх бацькоў, як сонца, як прыроду.

 Звярніце ўвагу на кніжную выставу “Сябруй з роднай мовай”. Тут, побач з творамі класікаў беларускай літаратуры размешчаны творы сучасных айчынных пісьменікаў, а таксама творы вуснай народнай творчасці. У гэтых кнігах вы знойдзеце вершы, апавяданні, казкі, загадкі, прыпеўкі, калыханкі, гульні, прымаўкі, прыказкі на роднай пявучай беларускай мове.

***Выкарастаная літаратура:***

1. Вітка, В. Урокі роднага слова : вершы, казкі, апавяданні /
В. Вітка. – Мінск : Юнацтва, 2001. – 264 с. : іл.

2. Дуброўская, Л. І. Любіце і шануйце беларускую мову і літаратуру: давай ганарыцца, што мы беларусы / Л. І. Дуброўская // Бібліятэка прапануе. – 2008. - № 1. – С. 5-7.

 3. Запрашаем на фальклорнае свята “Жывая вада бацькоўскіх крыніц” : [з вопыту работы бібліятэк г. Лельчыцы] // Бібліятэка прапануе. – 2009. - № 8. – С. 19-21.

4. Пераначуеш - больш пачуеш : прыказкі і прымаўкі для дарослых і школьнікаў, для разумных і шкоднікаў. - Мінск : Мастацкая літаратура, 2002. – 253 с.